บาทเปิด 31.30 บาทต่อดอลลาร์ อ่อนค่า
เงินบาทเปิดตลาด 31.30 บาทต่อดอลลาร์ อ่อนค่ากว่าภูมิภาค ให้กรอบวันนี้ 31.20-31.35 บาทต่อดอลลาร์
31 มี.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.30 บาท/ดอลลาร์ อ่อนค่าจากปิดตลาดช่วงเย็นวานนี้ที่ระดับ 31.25 บาท/ดอลลาร์ โดยทิศทางอ่อนค่าตามตลาดโลก เนื่องจากมีปัจจัยหนุนดอลลาร์ให้แข็งค่าจากการที่บอนด์ยิลด์ปรับตัวสูงขึ้น ส่งผลให้มีแรงซื้อดอลลาร์ต่อเนื่อง
"บาทเปิดตลาดเช้านี้อ่อนตามตลาดโลกและอ่อนค่ามากสุดในภูมิภาค ทำนิวไฮเท่ากับเมื่อวันที่ 5 ตุลาคม 2563" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทวันนี้ไว้ที่ 31.20 - 31.35 บาท/ดอลลาร์ โดยมองว่าหากบาทอ่อนค่าไปแตะที่ระดับ 31.35 บาท/ดอลลาร์ จะมีแรงต้านจากการขายดอลลาร์ของผู้ส่งออก